STORT INTERVIEW Tidligere minister Birthe Rønn Hornbech kalder på et folkeligt oprør i Venstre. Imens uddeler hun ørefigner til både Løkke og Støjberg

Venstre har mistet forbindelsen til partiets oprindelige værdier.

Det fastslår Birthe Rønn Hornbech, efter asylansøgere kan se frem til at få værdigenstande konfiskeret ved ankomsten til Danmark.

Sagen har tiltrukket sig stor opmærksomhed i udlandet, hvor Washington Post har sammenlignet tiltaget med nazisternes behandling af jøderne.

Den tidligere minister retter nu i dette interview med Ekstra Bladet et hårdt angreb på den retning Venstre bevæger sig i i et forsøg på at stoppe vælgerblødningen til Dansk Folkeparti.

Menneskefjendsk

Samtidig retter hun skarpe gloser mod især Inger Støjberg. Også statsminister og Venstre-formand Lars Løkke Rasmussen får en opsang for sine manglende visioner.

- Er det overhovedet muligt at ændre kursen i Venstre i en mere humanistisk retning med Inger Støjberg ved roret?

- Nej, det er ikke muligt at ændre Inger Støjberg. Men det er tydeligt at se, at hun efter regeringsdannelsen har fået mundkurv på. Den måde Løkke går ind i udlændinge-sagen, det skete ikke, da Haarder og jeg var ministre. På den måde er hun blevet svag i mæglet.

- Så har hun nogle rum, hvor hun kan køre sin menneskefjendske retorik. Der er givet en aftale, hvor man kalkulerer med, at Lars Løkke så skal samle de pæne op i Venstre, så skal hun stjæle vælgere fra Dansk Folkeparti. Det er jeg ikke et øjeblik i tvivl om.

Vært til Støjberg: Vil du tage min ring fra mig?

Støjberg i shitstorm: Her svarer hun igen

- Menneskefjendsk, det er en ret hård betegnelse...

- Jo, men altså den måde de har præsenteret hele det her konfiskations-halløj, uden de har forsøgt at gå fra det. Inger står jo bare frem og siger, hun står ved sin politik. Hun prøver ikke på nogen måde at bortforklare det. Det ville heller ikke virke særligt troværdigt.

Inger Støjberg skal bare fiske stemmer fra DF, lyder Rønns analyse (Foto: Anthon Unger)

- Hvis du virkelig synes, asylansøgerne skulle være selvforsørgende, så kunne man bare sig, 'behold jeres penge - I skal ikke spærres inde i flygtningelejre. I må klare jer selv'.

- Det kunne man gøre ligesom i USA. Venstre står for en klientgørelse af asylansøgere.

Det store Venstre-slagnummer i valgkampen var løftet om en straksopbremsning af tilstrømningen af asylansøgere.

Det var skudt helt ved siden af, dundrer Rønn.

- Det er det rene gas at blive ved med at tale om at foretage en straksopbremsning. Prøv lige at se på, hvordan verden er, siger Birthe Rønn Hornbech.

Tænkte på jøderne

- Det, som har slået hovedet på sømmet for mange, er udmeldingen om at tage folks smykker. Det er måske for firkantet at forstå forslaget på den måde. På den anden side er det udmeldt meget primitivt. Man har heller ikke gjort noget for at trække i land. Tværtimod.

- Jeg skal ikke skjule, at da jeg så det første gang, så tænkte jeg på jødernes tandplumper - lige med det samme.

- Løkke og Støjberg understreger, at det altid har været sådan, at velhavende asylansøgere skulle betale for deres ophold?

- Hvis man virkelig ønsker selvforsørgelse, så må man også give asylansøgere frihed til, at de ikke skal spærres inde i flygtningelejrer. Og så støder det en gammel anklager, at man bruger strafferetlige udtryk. Man taler om konfiskation. I hvert fald taler aviserne om konfiskation - og ingen i regeringen har tilbagevist udtrykket.

- Der er ingen, der har tilbagevist begrebet konfiskation. Og det er noget man gør i strafferetsplejen over for forbrydere.

Politiformand: Vi kan ikke vurdere smykker

Se også: S gransker Støjbergs stramninger for uklarheder

Taler integrationen ned

- Man behandler asylansøgere som forbrydere?

- Regeringen taler integrationen ned. Det var ikke så ringe, da jeg var minister. De tal jeg fik, var ikke så ringe. Jeg talte også med forskere, fordi jeg var så optaget af det. Nu taler man det ned, alt skal nedgøres. Socialdemokratiet er i øvrigt lige så optaget som Venstre af at overhale Dansk Folkeparti højre om.

- Skal Løkke egentlig frygte for, at der er nogen i folketingsgruppen, der ikke længere kan holde til det?

- Det er meget værre. Det er slet ikke det ene mandat, der optager mig. Det, som bekymrer mig, er valgresultatet. I sommer oplevede vi, at V og S ikke har flertal tilsammen. Det havde jeg håbet. Vi oplevede, tror jeg, at de fire gamle partier havde færre mandater end nogensinde. Tjek det selv, men det tror jeg.

- Det værste er, at hvis nu de nye partier havde ansvarsfølelse... Vi har fået et stort Dansk Folkeparti, der ikke vil regere. Det er et kæmpeproblem. Og fordi S og V ikke har flertal, så kappes de om at komme til højre for Dansk Folkeparti.

Folkeligt oprør

- Der er for mig ingen vej tilbage andet end et folkeligt oprør. Det har lange udsigter, men hvis det skal komme, så må det komme fra de gode gamle Venstre-folk.

- Hvad skal det oprør bestå i?

- Det gamle højskole-Venstre skal markere sig. Det er sørgeligt. Jeg har hørt, at medlemmer siver fra Venstre. Men også fra andre partier. Bettina Heltberg har forladt Socialdemokratiet. Der skal også noget til. Det ser jeg som et symptom på en tillidskrise mellem folk og folkestyre. Det er farligt. Så for mig er det ikke bare en Venstre-sag. Det er en sag for mit fædreland, rent ud sagt, undskyld jeg bliver lid højtravende.

- Løbende får jeg henvendelser fra folk, der vil melde sig ud af Venstre. For mig er kun at svare, Venstre må tilbage til sine rødder; tage en idédebat. Ikke om politisk håndværk, men om de store spørgsmål i tilværelsen. Så vi kan få en helhed i politikken igen.

- Jeg ønsker, at Venstres medlemmer træder i karakter som Venstre-folk med henblik på det næste valg. Man kan ikke ændre Folketings sammensætning. Det er en elendig sammensætning, som kun fremmer populismen.

DF om beslaglæggelse af vielsesringe: Sådan er det jo

Se også: Løkke: Asylansøgere skal behandles som bistandsklienter

- Jeg ved fra min foredragsvirksomhed i Folkekirken, at folk sukker efter en diskussion af de store spørgsmål. Den tager de i Folkekirken, hvilket jeg er glad for, men jeg er ked af, at de ikke også tager den i Venstre.

- Håber du egentlig på en SV-regering?

- En SV-regering er ikke et mål i sig selv. Men der kan være en situation i Danmark, hvor det kan blive nødvendigt. Men det er umuligt, fordi vi ikke engang har flertal.

- Indenfor de givne rammer har Lars Løkke gjort det fremragende, men visionerne og de store spørgsmål i tilværelsen er ikke Lars. Men der er heller ikke plads til det. Derfor appellerer jeg til, at Venstre-folkene samler sig sammen og diskuterer, hvad Venstre skal stå for.

Straffeaktion

Afslutningsvis påpeger Birthe Rønn Hornbech, at hun ikke er meget for at være vidne til, at hendes parti indkvarterer asylansøgere i telte.

- Jeg kan ikke fri mig fra den tanke, at det er en straffeaktion. Og det er på grund af Inger Støjberg, integrationsministeren. Min umiddelbare holdning er, at jeg ikke bryder mig om det. Telte er forsvarlige, men jeg bryder mig ikke om det.

Flygtningelejr i Thy (Foto: POLFOTO)

- Hvorfor tror du, at V-regeringen opsætter telte?

- For mig er der ingen tvivl om, at man vil afskrække asylansøgere. Det siges jo også klart med de annoncer, man har bragt i aviser i Mellemøsten.

Rønn er endvidere svært skeptisk over for Inger Støjbergs håndtering af kritik fra Ombudsmanden i sagen om annoncerne i mellemøstlige dagblade.

- Man skal ikke altid nødvendigvis rette sig efter Ombudsmanden, men lige på det her punkt er der jo tale om, at han kritiserer, at der er fejl, altså useriøsitet og manglende vejledning i de normer, der gælder i dansk forvaltningsret. Og det går ikke.

Journalisters nosser

- Det var også derfor i statsløse-sagen - som du kan finde i min forklaring - at da jeg blev spurgt af Danmarks Radio, 'hvad hvis nogen har holdt sig væk, fordi I ikke har vejledt ordentlig?'. Det var et chok for mig. Og jeg tog aktion med det samme. Der skal et brev ud til alle statsløse i en meget lang årrække.

- Nogen vil måske mene, at den forråelse af tonen over for udlændinge den har netop statsløse-sagen været med til at bidrage til?

- Det må man jo dokumentere. Jeg har indtaget den holdning, at jeg har afgivet forklaring. Jeg kan se i de 100 siders konklusion, der fremgår det med min håndskrift, at jeg omgående har bedt om at sagen blev forelagt Folketinget. Første gang jeg får en indstilling om at overtræde konventionerne, siger jeg klart fra.

- Der har ingen journalister haft nosser til at skrive om.

Inger Støjberg har ikke ønsket at kommentere kritikken fra Birthe Rønn Hornbech.

Her kan du se hele interviewet med Ekstra Bladets politiske redaktør, Steen Larsen.